google/wiki40b huggingface dataset:
בוגר אוניברסיטה

"בוגר אוניברסיטה" הוא תואר אקדמי שניתן לאדם שסיים לימודים המובילים לתואר זה במוסד אקדמי מוכר. תואר זה קרוי גם "תואר ראשון", משום שהוא הראשון בסדר התארים האקדמיים שאדם יכול לרכוש. לרוב, הלימודים לתואר הראשון נמשכים 3 שנים, אך ישנם מספר תארים ראשונים שלימודיהם נמשכים 3.5 שנים (כמו משפטים ורוקחות), 4 שנים (כמו הנדסה וסיעוד), 5 שנים (כמו אדריכלות), או 7 (כמו רפואה)

מקור השם

שמות התארים הראשונים בישראל מתחילים ב-"...Bachelor of". מקור השם הוא בימי הביניים, אז ניתן התואר באוניברסיטאות אירופה למסיימי לימודי הטריוויום. הטריוויום הוא כינוי לשלוש האמנויות: דקדוק, רטוריקה ולוגיקה. אלו נחשבו האמנויות הבסיסיות יותר והחשובות פחות מתוך שבע האמנויות החופשיות באוניברסיטאות אירופה בתקופת ימי הביניים. הן היו ידועות גם כאמנויות הליברליות, מכיוון שרק לאנשים חופשיים היה מותר ללומדן.
מקור המילה טריוויום בלטינית, ומשמעותה – "שלוש הדרכים". הטריוויום היה נלמד בשנים הראשונות באוניברסיטאות ונחשב רק כהכנה ללימודים יותר מתקדמים (הקואדריוויום - "Quadrivium") – אריתמטיקה, גאומטריה, מוזיקה ואסטרונומיה. התואר Baccalauréat נטבע בצרפת, בה ניתן התואר לתלמידים שסיימו את לימודי הטריוויום באוניברסיטת פריז. Baccalauréat היא הצורה הלטינית המאחדת של המונח הצרפתי Bas chevalier שמשמעותו המילולית היא אביר צעיר. במשך השנים אוניברסיטאות רבות אחרות אימצו את הנוהג, אולם המילה Baccalauréat קוצרה ל-Bachelor (שמשמעותו באנגלית היא: רווק; שכן רק רווקים יכלו להרשות לעצמם לימודים גבוהים), מונח המשמש עד היום כתואר ראשון במוסדות אקדמיים בישראל ובמדינות רבות אחרות. התרגום לעברית המקובל בישראל למונח זה הוא "בוגר ב..." אף על פי שזה אינו תרגומו המילולי של המונח.

התואר בישראל במאה ה-21

בשנת 2014/15 סיימו את לימודי התואר הראשון בישראל כ-49,700 סטודנטים: ישנו מספר רב של תארים המוכרים בישראל על ידי המועצה להשכלה גבוהה. אלה הם שמות התארים הנפוצים ביותר בישראל בעשור השני של המאה ה-21:
חיים שמואל הכהן קונורטי

ביוגרפיה

נולד באיטליה בשנת 1810 (ה'תק"ע), ובסביבות שנת 1827 (ה'תקפ"ז) עלה לארץ ישראל והשתכן בטבריה.
בטבריה לקח חלק בשיקום הריסות העיר לאחר רעידת האדמה שהתרחשה בה בשנת 1837, והקים את המבנה שעל קבר רבי מאיר בעל הנס. בשנת 1839 (ה'תקצ"ט) הקים בטבריה מתחם שבו ייסד את בית הכנסת "מדרש חשמ"ך" (ראשי תיבות של שמו) שכונה גם "בית הכנסת סניור".
בחודש אוקטובר 1840 (תשרי ה'תר"א) יצא כשד"ר לטורקיה עבור קופת רבי מאיר בעל הנס בטבריה, ועבור שיקום מבני העיר שנפגעו ברעידת האדמה שפקדה אותה. בשנת 1844 (ה'תר"ד) יצא שוב בשליחות לטורקיה וביקר גם בסלוניקי. משם המשיך לאיטליה וטריאסטה, שם השפיע על נדבנים לתרום כסף לייסוד ישיבה בטבריה.
כשחזר לטבריה הקים במתחם בית הכנסת שלו את ישיבת "מדרש שמואל" שהייתה השנייה בגודלה בעיר, וכן מקווה לטבילה. במסעותיו אסף אלפי כתבי יד וספרים נדירים ועתיקים, והקים במתחם ספרייה גדולה.
בשנת 1848 (ה'תר"ח) יצא שוב לשליחות באיטליה עבור היישוב בטבריה, ובעיקר עבור הישיבה שהקים. בשנת 1857 (ה'תרי"ז) מונה לשמש כרב ראשי וכחכם באשי של טבריה, וכאב בית הדין של העדה הספרדית בעיר, עד לפטירתו.
הלך לעולמו ב-9 בספטמבר 1873 (י"ז באלול ה'תרל"ג), ונקבר בבית הקברות היהודי העתיק בטבריה.
בתו היחידה אסתר שרה נישאה לרב המקובל יעקב שאלתיאל ניניו, מחבר הספרים "אמת ליעקב" ו"זרע יעקב". נינו היה הרב חיים אלחדיף, ששימש כחכם באשי בטבריה, ומנהל ישיבת רבי מאיר בעל הנס בעיר. בן נינו היה זאכי אלחדיף וצאצא נוסף שלו היה הרב שלמה ילוז.
תלמידיו היו הרב חביב חיים דוד סתהון והרב ימין כלפון.

חיבוריו

מספר חיבורים שכתב, בהם ספר שו"ת, הושארו בספרייתו שב"חצר ניניו", אך כיום לא ידוע מה עלה בגורלם. תשובות שכתב הודפסו בספר זרע יעקב - דרושים, מאת הרב יעקב שאלתיאל ניניו.
יואכים, נסיך פרוסיה

ביוגרפיה

הנסיך יואכים נולד ב-17 בדצמבר 1890 בברלין בירת הקיסרות הגרמנית, לוילהלם השני, קיסר גרמניה ואשתו הראשונה אוגוסטה ויקטוריה, קיסרית גרמניה ומלכת פרוסיה. הוא חווה ילדות מאושרת עם אחיו והצטיין בלימודיו. הוא התגייס לצבא הקיסרות הגרמנית ונישא למריה אוגוסטה, נסיכת אנהלט, בתם של אדוארד, דוכס אנהלט ולואיזה שרלוטה, נסיכת סקסוניה-אלטנבורג. נישואים אלו לא היו מאושרים, ונולד לו בן אחד קרל פרנץ, נסיך פרוסיה.
במלחמת העולם הראשונה השתתף בכמה קרבות ונפצע מירייה ברגלו, במהלך הקרב הראשון על האגמים המזוריים. לאחר גלות משפחתו נכנס לדיכאון ובמהלך מסיבה, שערך בן דודו זיגיסמונד, נסיך פרוסיה ירה בעצמו באקדח. אחיו אוגוסט וילהלם, נסיך פרוסיה מצא אותו פצוע קשה והעביר אותו לבית החולים הקרוב. הוא שרד עוד יום אחד ואז מת.
רב הינק

רב הינק או בר הינק הוא חכם שנזכר בתלמוד בבלי פעם אחת כמי שהיה  לו בית מדרש, ולא נודע אפילו אם הוא היה תנא או אמורא. הספק תלוי במחלוקת במסכת פסחים "אמר ליה רב אידי בר אבין: הכי תנינא ליה במתניתא דבי רב הינק, ואמרי ליה במתניתא דבי בר הינק", לפי הגרסה ראשונה היה תנא, ולפי הגרסה השנייה היה אמורא. 
לא נודע שום דבר על מולדתו ומשפחתו.
סשה פיטרס

חיים אישיים

נולדה ביוהנסבורג שבדרום אפריקה למשפחה נוצרית-אפריקנרית ממוצא הולנדי, ובגיל 5 עברה עם משפחה לארצות הברית שם גדלה בלאס וגאס ולוס אנג'לס. הוריה היו זוג רקדנים מקצועיים שמופיעים במופע משותף יחדיו, ופיטרס נהגה להיות איתם על הבמה. סוכן שחקנים החתים אותה על חוזה, ומאז היא עוסקת בדוגמנות ובמשחק.
כשהייתה נערה אובחנה כי יש לה מחלה הגורמת לגוף להשמין והרבה חשבו שהיא בהריון או היו משמיצים אותה בגלל איך שנראית ואמרה שהיה לה קשה מאוד בגלל זה אבל בזכות משפחתה והחברים התגברה על כך
מתגוררת כיום בלוס אנג'לס עם בעלה,
הדסון שפר.

קריירה

פיטרס הופיעה בפרסומות טלוויזיה רבות, בהן "Nesquick" ו"צמיגי פיירסטון". החלה לשחק בגיל 6, בתפקיד באפי במהדורה המחודשת של האחים וורנר לסדרת הקומדיה הפופולרית "מצב משפחתי" עם גארי קול. ב-2004 הופיעה בתפקידים קטנים ב"סטארגייט SG-1" ובסדרה "האוס", בה גילמה חולת סרטן. בשנת 2005 השיחקה בסרט "הרפתקאותיו של הילד-כריש" ובסרט הטלוויזיה "מבוקש" עם גארי קול, שכיכב לצידה ב"מצב משפחתי".
בשנת 2010 לוהקה לתפקיד "אליסון דילורנטיס" בסדרת הטלוויזיה "שקרניות קטנות", המבוססת על סדרת ספרים של שרה שפרד. פיטרס הייתה בת 13 באותה העת, והשחקנית הצעירה ביותר בצוות.
פיטרס הופיעה גם בתפקיד אורח בסרט "אקס-מן: ההתחלה" (2011). 
ב-2018 שיחקה בסרט הדרמה "רשימת הכבוד". 
ב-2019 החלה לשחק בסדרת הספין אוף "שקרניות קטנות: הפרפקציוניסטיות".
אלון הלל

ביוגרפיה

נולד בתל אביב, למד בפנימיית הדסים. שירת כמתופף בתזמורת חיל האוויר של צה"ל. בשנים 1979–1980 היה המתופף של להקת חמסין.
בשנות התשעים של המאה העשרים היה חבר בהרכב רמי קלינשטיין והמועצה. "המועצה" הייתה להקת הליווי של קלינשטיין, אשר כללה את ליאור יקותיאלי בגיטרה, בנצי גפני בבס, ואלון הלל בתופים וגם כמעבד מוזיקלי.
בשנת 1991 השתתף בעיבוד השיר "קר שם בחוץ" מתוך אלבומם של קלינשטיין והמועצה "אהביני".
בשנת 1995 הוציא קלינשטיין אלבום נוסף עם המועצה, "תפוחים ותמרים", שגם בו השתתף הלל בעיבודים. להיט האלבום היה "תפוחים ותמרים", שנבחר כ"שיר השנה" לשנת תשנ"ה (1995). שיר נוסף באלבום שזכה להצלחה היה "הבוקר את הולכת", שהלל כתב את מילותיו יחד עם קלינשטיין. זהו השיר היחיד במצעדים השנתיים שבו השתתף הלל בכתיבה.
הלל היה חבר בלהקה המלווה את התוכנית לילה גוב ששודרה בערוץ 2.
הלל היה נשוי לשחקנית ציפי מור, וכיום נשוי לזמרת רחלי חיים.
בוגדן בוגדנוביץ' (כדורסלן)

פרטיזן בלגרד

בוגדנוביץ' נולד בבלגרד, והחל לשחק כדורסל במספר מועדונים מקומיים, בהם קבוצת הנוער של ז'לזניק בלגרד. בשנת 2010 החל לשחק לראשונה בליגת העל הסרבית, כשהצטרף לקבוצת פרטיזן בלגרד. הוא זכה עמה 3 פעמים באליפות סרביה, בין השנים 2011 ל-2013, פעמיים בגביע המדינה (2011 ו-2012) ופעמיים באליפות הליגה האדריאטית (2011 ו-2013). בנוסף, שיחק במדי פרטיזן ביורוליג, שם זכה בפרס הכוכב העולה של המפעל בשנתו האחרונה במועדון. בסיום עונה זו נבחר בדראפט ה-NBA במקום ה-27 של הסיבוב הראשון על ידי קבוצת פיניקס סאנס.

פנרבחצ'ה

בעונת 2014/2015 עבר לשחק בפנרבחצ'ה אולקר הטורקית, כאשר בעונתו השנייה הוא זוכה עימה בדאבל מקומי ומגיע איתה עד לגמר היורוליג, וזוכה בפעם השנייה ברצף בפרס הכוכב העולה. קיץ 2016 עברו זכויות השחקן של בוגדנוביץ' ב-NBA לקבוצת סקרמנטו קינגס. בעונת 2016/2017 נבחר בוגדנוביץ' לחמישיית העונה ביורוליג יחד עם חברו לקבוצה אפיי יודו, ובסיום העונה זוכה איתה במפעל בפעם הראשונה בתולדותיה, כשממוצעיו לאורך העונה האירופית עומדים על 16.7 נקודות מדד - כולל 14.6 נקודות, 3.8 ריבאונדים ו-3.6 אסיסטים.

סקרמנטו קינגס

בעונת 2017/2018 עבד בוגדנוביץ' ל-NBA, לקבוצה שהחזיקה עליו את הזכויות, סקרמנטו קינגס. בעונתו הראשונה נבחר למשחק הכוכבים העולים בסוף-שבוע האולסטאר, ואף זכה בפרס ה-MVP של משחק זה כשנבחרת העולם בהובלתו ניצחה את נבחרת ארצות הברית. בסיום העונה נבחר בוגדן לחמישיית הרוקיז השנייה וסיים עם ממוצעים של 11.8 נקודות, 3.3 אסיסטים ו-2.9 ריבאונדים.

נבחרות סרביה

בוגדנוביץ' היה הקלע הבולט בנבחרת הנוער של יוגוסלביה באליפות אירופה שנערכה בווילנא ב-2010, עם 10.2 נקודות למשחק. נבחרת סרביה סיימה את האליפות במקום הרביעי. ב-2011 השתתף עם נבחרת הנוער באליפות העולם בלטביה, בה זכתה במדליית הכסף. ב-2012 שיחק במדי נבחרת העתודה הסרבית שזכתה במקום הרביעי באליפות אירופה שנערכה בסלובניה. הוא הוביל את קלעי הנבחרת עם 12.4 נקודות בממוצע למשחק. בשנת 2013 שיחק במדי נבחרת סרביה באליפות אירופה, בה סיימה במקום השביעי.
באליפות העולם בכדורסל 2014 הוביל את נבחרתו לגמר, בו הפסידה לנבחרת ארצות הברית, כאשר בוגדנוביץ' מסיים עם 12 נקודות בממוצע למשחק. בטורניר הכדורסל באולימפיאדת ריו זכה עם נבחרתו במדליית הכסף. ביורובאסקט 2017 הוביל את נבחרתו לגמר, בו הפסידה לנבחרת סלובניה של גוראן דרגיץ' ולוקה דונצ'יץ'.
סטולה דימיטרייבסקי

קריירת מועדונים

דימיטרייבסקי התחיל את הקריירה שלו ברבוטניצ'קי קומטל סקופיה. ב-24 באוקטובר 2010 דימיטרייבסקי ערך את הופעת הבכורה שלו בקבוצה הבוגרת בניצחון 0-2 נגד וארדאר סקופיה. בעונת 2011/2012 דימיטרייבסקי הפך לשוער הראשון שלו רבוטניצ'קי וערך במדיה 16 הופעות בליגה. ב-23 באוגוסט 2011 סיכם באודינזה מהסרייה א', והיה עתיד להצטרף אליה בחודש דצמבר.
ב-30 בדצמבר 2011 דימיטרייבסקי הושאל לקדיס ב' ובקיץ 2012 חתם בגרנאדה והצטרף לקבוצת המילואים. ב-23 בדצמבר 2014 ערך את הופעת הבכורה שלו בלה ליגה בניצחון 1-2 נגד דפורטיבו לה קורוניה.
ב-16 באוגוסט 2016 דימיטרייבסקי חתם לשנתיים בז'ימנסטיק טרגונה מהליגה השנייה. ב-7 בספטמבר ערך את הופעת הבכורה שלו ב"נסטיק" בהפסד 1-0 לנומנסיה. ב-13 באוגוסט 2017 האריך את חוזהו בקבוצה עד שנת 2020.
ב-31 באוגוסט 2018 דימיטרייבסקי הושאל לראיו ואיקאנו לעונה. בנובמבר 2018 דימיטרייבסקי הפך לשוער הראשון של הקבוצה, וב-31 בינואר 2019 חתם לשלוש עונות וחצי בקבוצה.

קריירה בינלאומית

דימיטרייבסקי שיחק בצעירותו בכל הנבחרות הצעירות של מקדוניה הצפונית. ב-12 בנובמבר 2015 ערך את הופעת הבכורה שלו בנבחרת הבוגרת של מקדוניה בניצחון 1-4 נגד מונטנגרו.
אוגריתית

אוּגריתית היא שפה שמית שדוברה בעיר הנמל אוּגָרִית, הנמצאת כיום בשטח סוריה. שפה זו היא מהקרובות לשפה העברית, וספרותה קרובה לספרות המקרא.

שיוך

על פי החוקר משה דוד קאסוטו, השפה שייכת למשפחת השפות השמיות הצפון-מערביות, שאליה שייכות גם הארמית והכנענית על ניביה השונים (ובהם העברית), והיא דיאלקט כנעני-צפוני, שבטקסטים המוכרים לנו, נמצא בשלבים מוקדמים של התפתחות. בגלל אופיה המסחרי והקוסמופוליטי של העיר, יש בשפה השפעות מצריות, אשוריות וחתיות.

תוכן כתבי אוגרית

את רוב המסמכים בשפה זו אנו מוצאים בלוחות שנמצאו בעיר אוגרית, ובהם סיפורי מיתולוגיה ("עלילות בעל וענת", "המלך אקהת"), כתבים משפטיים, דתיים, מנהלתיים ועוד.

קרבה לעברית

את הקירבה לעברית אפשר להדגים בצירופים הבאים הלקוחים מהשירה האוגריתית: ""כנפ נשרם" (=כנפי נשרים), "שליט ד שבעת ראשם" (=שליט בעל שבעה ראשים), "מלך אב שנם" (=מלך אב שנים), "קרב אפק תהמתם" (=בקרב אפיקי תהומות), "ותען רבת את'רת ים" (=ותענה הגבירה אשרת-ים), "תצמת אדמ צאת שפש" (=תשמיד אדם מצאת השמש), "דנ אלמנת ית'פט ת'פט יתם" (=דן אלמנות ישפוט משפט יתום), "אל ית'ב במרזחה" (=אל יושב במזרחו), "יתן כס בדה" (=יתן כוס בידו), "שת בעפרת דדים" (=שיתי בעפר אהבה).
אסטריקס וירושלים של זהב שחור

תקציר העלילה

יוליוס קיסר מתעצבן משום שהכפר הגאלי מביס את צבאו כל פעם מחדש ומונע ממנו להשיג את סוד שיקוי הפלא. עוזרו הנאמן, קאיוס-פיופוס (בעברית "חפרפרוס"), מציג בפני הקיסר, מרגל ושמו "אפס-אפס-ששיקס" (במקור: Dubbelosix, כאשר המספר 6 שמבוטא באנגלית Six משחק עם הסיומת "ix" האופיינית לשמות הגאליים), בן אדם גאלי שנכשל שש פעמים בניסיונו להתקבל בתור כהן-עץ והחל לתמוך בכוחות רומא. קאיוס-פיופוס שולח את אפס-אפס-ששיקס אל גאליה במסווה של כהן עץ זר. במקביל, בכפר, אשפיקס (כהן הכפר) מחכה למשלוח מיוחד של שמן סלע שבעזרתו יוכל להפיק את שיקוי הפלא.
לאחר שאשפיקס מגלה כי רקתעמיס, הסוחר הפיניקי שמספק לו את שמן הסלע, שכח להביא את שמן הסלע, אשפיקס מקבל התקף לב ומתעלף. אסטריקס ואובליקס חוזרים מציד חזירי בר ומגלים את אפס-אפס ששיקס רכוב על מרכבה מתקפלת עמוסת-פטנטים בדרך לגאליה וזה נענה לבקשתם להעיר את אשפיקס מהעילפון. אפס-אפס ששיקס מעיר את אשפיקס כשהוא משקה אותו בשכר סקוטי חריף, דבר שגרם לאשפיקס לשכרות למעט זמן. הסוחר שמייבא את שמן הסלע מודיע להם שעל מנת למוצאו יש לחצות את הים התיכון עד לבבל.
אסטריקס ואובליקס נענים לאתגר ולוקחים איתם את אפס-אפס-ששיקס למסע בחוסר ידע שהוא מרגל של הרומאים. בים עוברת החבורה הרפתקאות ומביסה פעם אחר פעם פיראטים ואוניות קרב רומיות.
לבסוף, הם עוגנים ביהודה, מתארחים אצל משפחה יהודית בבית לחם ואף נכנסים בסתר לירושלים כדי לפגוש את ספק שמן הסלע. כאשר הם מטפסים על החומה הם מגלים שאפס-אפס-ששיקס הוא מרגל. בירושלים הם פוגשים את הספק, שמעון פלטפוס, שמספר להם שהרומים שרפו את כל הנפט שלו ויועץ להם לנסוע למסופוטמיה שם נמצא מקור שמן הסלע.
אחרי מסע רצוף תלאות במדבר, שכלל התחמקויות חוזרות ונשנות ממטרי חצים שיורים עליהם עמי האזור המסוכסכים הם בטעות מוצאים שמן סלע. הם לוקחים אותו בחזרה לאוניה בצידון אך על הסיפון מאבדים את הנאד עקב טעות של אובליקס ששש אלי קרב. 
בעוגמת נפש הם חוזרים לגאליה שם הם מגלים שכהן-העץ אשפיקס הצליח למצוא תחליף לשמן הסלע בדמות מיץ סלק, ולוחמי הכפר - ששתו את שיקוי הפלא החדש - מביסים את הרומאים ומגינים בהצלחה על הכפר.

הפקה

לפני מותו רנה גוסיני תיכנן כי אסטריקס יגיע באחד מספרי הסדרה לאזור המזרח התיכון. אף על פי כן, משום שגוסיני עצמו  יהודי, הוא פחד שיואשם בכך שהספר מהווה חומר תעמולה פרו-יהודי. משום כך, רק לאחר שגוסיני נפטר החליט אודרזו להפיק את הספר וזאת בעיקר בשל כך שבניגוד לגוסיני אודרזו איננו יהודי. לצורך הכנת הספר אודרזו אף נסע במיוחד לישראל על מנת שיוכל לאייר באופן מדויק את נופי ארץ ישראל בספר.
אודרזו שיבץ כמחווה את דמותו של גוסיני בעלילת הספר בתור סוחר ירושלמי אשר עוזר לאסטריקס ולאובליקס.
האיורים של ירושלים בספר מבוססים על תמונות שצילם אודרזו של דגם ירושלים בסוף ימי בית שני (אשר שכן באותה העת בשטח מלון הולילנד בירושלים). דגם זה הועבר במהלך העשור הראשון של המאה ה-21 אל מוזיאון ישראל שבירושלים.
לוקאצ'י

תולדות היישוב

לוקאצ'י החלה כיישוב בבעלות מלוכה. מהמאה ה-17 התקיימו בעיירה ירידים שנתיים. בחלוקת פולין השנייה בשנת 1793 נכללה העיירה בתחום האימפריה הרוסית, ולאחר מלחמת העולם הראשונה נכללה בתחום הרפובליקה הפולנית השנייה.

יהודי לוקאצ'י

בין מלחמות העולם נמנו בעיירה כ-1,270 יהודים, כשני שלישים מתושביה, והתקיימו בה פעילות ציונית, פעילות של הבונד ובית ספר עברי. פעילות זו נאסרה עם כיבוש האזור בידי הסובייטים בספטמבר 1939.
ב-23 ביוני 1941, בתחילת מבצע ברברוסה, נכבשה העיירה בידי הגרמנים, ואלו הטילו על יהודיה גזירות שונות, ובהן חובת תשלום סכומי כופר, גיוס לעבודות כפייה וחובת ענידת סרט זרוע.
בתחילת אוקטובר 1941 רוכזו יהודי העיירה בגטו סגור שהוקם בה, אליו הועברו גם יהודים מיישובי הסביבה. ב-13 בספטמבר 1942 רצחו שוטרים גרמנים ואוקראינים את כ-1,350 יהודי הגטו שבעיירה בבורות ירי.
מתיאה פרין

קריירה

פרין נולד וגדל בלאטינה שבאיטליה וכבר כילד הוא לקח חלק במחלקות הנוער של גנואה. הוא זומן לראשונה לקבוצה הבוגרת של הקבוצה, בינואר 2010, כשוער שלישי. פרין ערך את הופעת הבכורה שלו בליגה האיטלקית ב-22 במאי 2011, במשחק מול צ'זנה אותו הוא סיים בניצחון.
ביולי 2011 הושאל פרין לקבוצת פדובה מהליגה השנייה באיטליה. הוא ערך את הופעת הבכורה שלו בליגה האיטלקית השנייה, ב-1 באוקטובר 2011, בניצחון קבוצתו 2–4 מול אמפולי.
בשנת 2012, הושאל פרין לקבוצת פסקארה שהעפילה לליגה הראשונה. באותה עונה ערך פרין 29 הופעות ליגה והיה שחקן הרכב בקבוצה.
לאחר ששב משתי ההשאלות הפך פרין לשחקן מפתח בהרכב הפותח של גנואה ולשוער הראשי כשהוא מסיים את התקופה בגנואה עם למעלה מ-140 הופעות ליגה.
ב-8 בינואר 2017, פרין נפצע בצורה קשה במהלך משחק ליגה מול רומא, מה שגרם לו לסיים את העונה עוד בינואר.
ב-8 ביוני 2018, פרין חתם ביובנטוס על חוזה לארבע שנים תמורת 12 מיליון אירו.
פרין ערך את הופעת הבכורה שלו במועדון ב-26 בספטמבר 2018, כשהוא שומר על רשת נקייה במשחק מול בולוניה אשר הסתיים בניצחון 0–2.

קריירת נבחרות

פרין היה לשוער הראשון של נבחרת איטליה עד גיל 17 ולקח חלק בשלל תחרויות איתה, כמו אליפות אירופה לשנת 2009 ואליפות העולם עד גיל 17 שנערכה בניגריה ב-2009.
פרין ערך את הופעת הבכורה שלו בנבחרת איטליה עד גיל 21 ב-11 באוגוסט 2010, במשחק ידידות מול נבחרת דנמרק, כשהיה בן 17 בלבד.
פרין זומן לראשונה לנבחרת הנוער של איטליה, בשנת 2012 על ידי המאמן צ'זרה פראנדלי. הוא ערך את הופעת הבכורה שלו בנבחרת הנוער במשחק ידידות מול נבחרת אנגליה ב-15 באוגוסט 2012.
פרין נכלל בסגל נבחרת איטליה למונדיאל 2014 שנערך בברזיל, כשוער שלישי. הוא נחשב אז לשחקן הצעיר בסגל והיחידי שהוא ללא הופעות בעבר.
פרין ערך את הופעת הבכורה שלו בנבחרת איטליה הבוגרת ב-18 בנובמבר 2014, במשחק ידידות מול נבחרת אלבניה אותו נבחרת איטליה ניצחה 0–1. ב-9 באפריל 2016, פרין קרע את הרצועה הצולבת הקדמית מה שגרם לו להיות מודח מסגל נבחרת איטליה ליורו 2016.
סאנופי

סאנופי (צרפתית: Sanofi, בעבר סאנופי-אוונטיס) היא חברת תרופות צרפתית-בינלאומית והיא אחת מ-5 חברות התרופות הגדולות בעולם והגדולה ביותר באירופה. מטה החברה ממוקם בפריז. החברה מייצרת תרופות אתיות (תרופות המוגנות בפטנט) ומתמחה בתרופות למחלות פנימיות, קרישת דם, סוכרת, אונקולוגיה, מחלות עצבים, אלרגיה ועוד.
רבי המכר של החברה כוללים את התרופה Plavix (שם גנרי: קלופידוגרל) ו-Clexane (שם גנרי: אנוקספרין). Plavix היא התרופה השלישית ברשימת התרופות הנמכרות בעולם, והיא מיועדת למנוע קרישת דם. קלקסן הוא הפארין (נוגד קרישה) נמוך משקל מולקולרי הנמכר ביותר בעולם. 
סאנופי מובילה כמו כן בתחום הכימותרפיה לסוגי סרטן שונים עם התרופות טקסוטר ואלוקסטין.
סאנופי פיתחה את האפליקציה הראשונה בעברית לניהול מחלת הסוכרת, בפיתוח האפליקציה נעזרה החברה במודל 'חכמת ההמונים' בשיתוף קהילת חולי הסוכרת בישראל והאגודה הישראלית לסוכרת.
פפאיה

מחלות וזיהומים נגיפיים

בשנת 1990, נגיף בשם רינגספוט (ringspot) כמעט וחיסל את כל עצי הפפאיה באיי הוואי. הזנים שהיו מהונדסים גנטית היו עמידים לנגיף. זנים עמידים אלה כללו את 'זריחה' ('SunUp') ואת 'קשת בענן' ('Rainbow'). עד היום לא נמצאה שיטה ביולוגית לטיפול בנגיף, בשנת 2004 רוב הזנים ברחבי הוואי היו הכלאות עם זנים מהונדסים גנטית, ומאגרי הזרעים היו מזוהמים בנגיף רינגספוט. בשנת 2010 80% מהפפאיות בהוואי היו מהונדסות גנטית.
One Sweet Day

רקע וכתיבה

השיר נכתב על ידי קארי ובויז טו מאן עצמם ביחד עם וולטר אפנסיף. השיר מדבר על מותו של אדם אהוב, על איך הם לקחו אותו כמובן מאליו ולמעשה החמיצו אותו ועל איך הם כביכול רואים אותו בשמיים.  
קארי ובויז טו מן כתבו את השיר כל אחד מהם על אדם אמיתי מחייהם וגם בהשראת מחלת האיידס.

ביקורות והצלחה מסחרית

השיר זכה לשבחים נרחבים ממבקרי המוזיקה, ששיבחו אות המילים שלו ואת התוכן הלירי שלו וכינו אותו כאחד מהשירים הבולטים באלבום. מגזין רולינג סטון הכתיר את שיתוף הפעולה של קארי ובויז טו מן כשיתוף הפעולה הטוב ביותר בכל הזמנים. 
השיר שבר שיא היסטורי בכך ששהה 16 שבועות במקום הראשון בארצות הברית מה שהפך אותו לשיר ששהה הכי הרבה שבועות במקום הראשון במצעד אי פעם, ולימים הפך לשיר המצליח ביותר במדינה בשנות ה-90. 
גם בעולם השיר זכה להצלחה גדולה כאשר הגיע למקום ה-6 במצעד האירופאי הכללי, למקום ה-2 באוסטרליה, למקום ה-1 בניו זילנד, למקום ה-6 בבריטניה ולמקום ה-2 בקנדה. נכון להיום הוא מכר קרוב ל-7 מיליון עותקים מה שהופך אותו לאחד מהשירים הנמכרים ביותר אי פעם.

וידאו קליפ

הקליפ לשיר צולם בפברואר 1995 והוא כולל קטעים של קארי ובויז טו מן מקליטים את השיר באולפן ההקלטות. לוח הזמנים הצפוף של קארי ובויז טו מן לא אפשר להם להקליט וידאו קליפ תקין אך מאוחר יותר קארי אמרה כי היא מרוצה מהקליפ מכיוון שלטענתה שום קליפ רגיל לא היה יכול ללכוד את המסר הלירי החזק של השיר. 
גם מבקרי המוזיקה טענו כי הקליפ היה חכם והוא העניק כבוד למסר חסר האנוכיות של השיר, וכי הרעיון לצלמו באולפן הקלטות היה הטוב ביותר שאפשר.

הופעה

על מנת לקדם את השיר ביצעה אותו קארי בטקס פרסי הגראמי. בנוסף היא גם ביצעה אותו בטקס האזכרה של הנסיכה דיאנה. לימים השיר גם נכלל באלבומי אוסף של הזמרת ובניהם אלבום אוסף להיטי מקום הראשון שלה משנת 1998, אלבום אוסף הלהיטים שלה Greatest Hits, ואלבום אוסף הבלדות שלה The Ballads. בנוסף הוא גם נכלל בארבעה מסיבובי ההופעות שלה.
מיטלדויטשר

היסטוריה

הקבוצה נוסדה ב-1958 תחת השם "איינהייט וויזנפלס".  החל משנת 1999 הקבוצה נקראת בשמה הנוכחי.   
בסיום עונת 1998/99 העפילה הקבוצה לבונדסליגה מהמקום השני. מאז עברה הקבוצה פעמיים התמזגות על מועדון אחר כדי ליצור קבוצה אחת מסביב לעיר. בעונת 2004/05 ביקשה הקבוצה לרדת ליגה עקב בעיות כלכליות. בעונת 2008/09 העפילה בחזרה לליגה הבונדסליגה וירדה לאחר שתי עונות. בסיום עונת 2011/12 העפילה בחזרה לבונדסליגה מהמקום הראשון.

במסגרת אירופאית

במסגרת האירופאית השתתפה הקבוצה מאז עונת 1991/92 במסגרת גביע קוראץ'. בעונת 2003/2004, זכתה הקבוצה בגביע יורוקאפ צ'לנג', לאחר ניצחון בגמר מול קבוצת דיז'ון באסקט מהליגה הצרפתית 68-84. בכך הפכה להיות הקבוצה השנייה מהליגה הגרמנית שזוכה בתואר אירופאי.
הקבוצה מארחת  את משחקיה בהיכל העירוני שטטהיילה המכיל 3,000 מקומות ישיבה ועמידה.
חומצה אצטית

תכונות

חומצה אצטית היא חומצה חלשה: ערך ה-pKa (קבוע הדיסוציאציה) שלה הוא 4.76; ה-pH של תמיסת חומצה אצטית בריכוז של מולר אחד (כריכוזו של חומץ) הוא 2.4 כלומר רק 2% ממולקולות החומצה עברו דיסוציאציה.
חומצת חומץ טהורה מתמצקת בטמפרטורה של 16.5°C ומתקבלים גבישים שקופים דמויי קרח ומכאן הכינוי "חומצת חומץ קרחונית" (glacial acetic acid). עם מים מתקבלת תערובת אוטקטית שקופאת ב-C°28-. 
מהמבנה הגבישי של החומצה מתברר כי המולקולות יוצרות צמדים (דימרים) שקשרי מימן מחברים את המולקולות. הצמדים נצפו גם בפאזה הגזית עד לטמפרטורה של 120 °C.

היסטוריה

כבר בעת העתיקה היו ידועות תכונות של חומצה אצטית בחומץ הנוצר מחשיפת בירה או יין לאויר. במאה השלישית לפנה"ס תיאר תאופרסטוס תגובות כימיות של חומץ עם מתכות שונות ליצירת פיגמנטים שימושיים לצביעה, בין השאר צבע לבן מתגובה עם עופרת וצבע ירוק מתגובה עם נחושת. הרומאים נהגו לייצר דבש ענבים על ידי בישול חומץ בסירי עופרת. התגובה של החומצה האצטית בחומץ עם העופרת הובילה לשכיחות של הרעלת עופרת בקרב האריסטוקרטים הרומאים. 
הרמן קולבה סינתז לראשונה חומצה אצטית מתרכובות אי-אורגניות בשנת 1845, על ידי הלוגנציה של פחמן דו-גופרי לפחמן טטרה-כלורי, פירוליזה של הפחמן טטרה-כלורי לטטרה כלורואתילן, הלוגנציה נוזלית לחומצה הטריכלורואצטית ואלקטרוליזה שלו לחומצה אצטית. 
בראשית המאה העשרים, השימושים העיקריים של חומצה אצטית היו צביעת בדים וייצור אצטטים. לאחר מלחמת העולם הראשונה עלתה מאוד הדרישה לאצטטים אורגניים, לצורך ה-Lacquer הכולל ניטרוצלולוזה, ובעקבות זאת עלתה הדרישה לחומצה אצטית. רוב החומצה האצטית יוצרה אז מעץ. למשל, עד שנת 1928 בארצות הברית יוצרה חומצה אצטית רק מעץ. בעקבות הגידול בצריכת החומצה האצטית, הייתה תנופה גדולה בפיתוח שיטות הייצור הסינתטיות, המבוססות על הפיכת אצטילן לאצטאלדהיד בתהליך של הידרציה וחמצון האצטאלדהיד לחומצה אצטית.  שיטה להפיכת אצטילן לאצטאלדהיד בעזרת כספית כזרז הומצאה על ידי נתן גרינשטיין בשנת 1910 והוכנסה לשימוש תעשייתי בשנת 1916.
נהר הרזדאן

שמות

הנהר נקרא אילדרוני באוררטו. אחר כך היה מוכר בשמו הטורקי זאנגו (בארמנית: Զանգու), זאנגה, זאנגי, או זנגי (באזרית: Zengi בטורקית: Zəngi).

גאוגרפיה

אגמי סוואן (להם 30 נהרות התורמים למימיהם), יחד עם נהר הרזדאן אשר מקורו באגמים, יחד יוצרים את "שטח הניהול סוואן-הרזדאן", אשר הוא אחד מתת-האגנים של האגנים קורה ואראקס של ארמניה. הנהר נובע מאגם בגובה של 1,900 מטרים (6,200 רגל). הנהר אשר זורם מן האגם בכיוון דרום עובר דרך נקיק עמוק שם הוא נכנס לצד המערבי של ירוואן, ואז נשפך לתוך נהר אראס בצד הדרומי של העיר. המבנה הגאולוגי של ערוץ הנהר מורכב מזרמי לבה (בצורת בזלת) שנוצרו משלושה הרי געש ברכס גגהאם. משטחי הלבה מייצגים סביבות שהתקיימו בצורת אגמים, ערוצי נהרות ושטחי הצפה. הכרונולוגיה של הנוף של השכבה העליונה ביותר של שכבת הבזלת מצביעה על גיל של 200,000 שנים.

עולם החי

עולם החי בנהר כולל 33 מינים של chironomids ו-23 מינים של blackflies. 25 מינים של חסרי חוליות, הכולל שני מינים של רוטייפרה, 13 מינים של קלדוסרה, ו-10 מינים של copepods.
מיני הדגים באזור כוללים את פורל הסוואן (Salmo ischchan)," siga, קרפיון, סרטנים, bojak (Salmo ischchan danilewskii) ובחורף Salmo ischchan ischchan ובקיץ Salmo ischchan aestivalis, וכן דווחו בנהר מינים של סרטנים, כמו גם קאראס ושפע של סרטני נהרות.

זיהום

הנהר מזוהם על ידי שפכים הזורמים ממפעלים חקלאיים, מסחריים, תעשייתיים, מגורים, פיתוח, אך בעיקר על ידי מי שפכים בלתי מטופלים מירוואן. מחקר שבוצע בשנת 2008 מצביע על כך שלאורך 16 ק"מ של הנהר, מ-2 ק"מ במעלה הזרם משפכי הביוב של ירוואן ועד ל-14 ק"מ מעבריהם, המים אינם באיכות מספקת לתמוך בסביבה בריאה עבור בעלי חיים.
אוניברסיטת המדינה של קנטקי

אוניברסיטת המדינה של קנטקי (Kentucky State University, בראשי תיבות: KSU) היא אוניברסיטה ציבורית בפרנקפורט, קנטקי.
האוניברסיטה הוקמה בשנת 1886 בתור "בית ספר לאנשים צבעוניים". שם האוניברסיטה שונה שוב ושוב לאורך השנים, ככל שמעמדם של האפרו-אמריקאים הלך והשתפר. רק בשנת 1952 הוסרה ההפניה לגזע תלמידי האוניברסיטה. בשנת 1972 הפכה האוניברסיטה לאוניברסיטה מן המניין, ונכון לשנת הלימודים 2013 לומדים בה 2,746 סטודנטים, מהם 2,490 לתואר ראשון.